Se Tirsdagsanalysen på TV 2 Play her

Udlændinge- og integrationsminister Inger Støjberg (V) nævnes oftere og oftere som formandskandidat i Venstre. Sådan lød det på forsiden af avisen BT i går – og dét er en tanke som politisk kommentator Peter Mogensen sagtens kan følge:

- Jeg har jo selv fået tanken før BT skrev det, siger Peter Mogensen i NEWS-magasinet Tirsdagsanalysen.

Kristian Jensen bør være nervøs

Venstres næstformand hedder i dag Kristian Jensen. Men når der engang skal findes en afløser for formand Lars Løkke Rasmussen (V) er det ikke naturgivent, at Jensen bliver Løkkes afløser, lyder analysen fra Peter Mogensen:

- Det som det handler om for hende er jo, at have en sag at profilere sig på frem for alt. Og det har hun. Det er dét, der er kernen her. Så hvis jeg var Kristian Jensen, så ville jeg holde øje undervejs.

- De var jo opstillet i samme storkreds – og dér fik han tærsk på personlige stemmer. Inger Støjberg er i hvert fald en person man ikke kan komme uden om i Venstre. Det kan godt være, at hun ikke kan blive formand, men så kan man få så meget indflydelse, at man kan være med til at bestemme, hvem der skal være det. Og Inger Støjberg er i dag en person man ikke kan komme udenom, siger politisk kommentator Michael Kristiansen.

Hvem er Peter Mogensen? - Peter Mogensen har siden 2011 været direktør i den uafhængige tænketank Kraka og desuden sammen med Michael Kristiansen fast kommentatorpar i det ugentlige News-magasin, Tirsdagsanalysen. - Han er uddannet cand.oecon. fra Århus Universitet og har tidligere været politisk kommentator og redaktionschef på Politiken. - Peter Mogensen har været helt inde i det politiske maskinrum som sekretariatschef og politisk rådgiver for tidligere statsminister Poul Nyrup Rasmussen og var også ministersekretær for daværende finansminister Mogens Lykketoft. - Du kan følge Peter Mogensen på Facebook og Twitter.

Hvem er Michael Kristiansen? Michael Kristiansen er en dansk journalist og politisk kommentator på TV 2 News-magasinet "Tirsdagsanalysen".



Han er i dag partner og stifter af kommunikations- og public affairs-virksomheden Kristiansen+Partners.



Han er tidligere personlig rådgiver for Anders Fogh Rasmussen.



Michael Kristiansen kan følges på Twitter.